મંજુલાબેનનું ખાતું પણ બૅંકવાળાએ ‘જનધન’ યોજનામાં હસતાં હસતાં ખોલેલું અને તે પણ કાણી પાઈ વગર. ગરીબોને ભારતમાં બૅંકના આવા ‘આદર-સત્કાર’નો અનુભવ થયો ન હતો ને મંજુલાબેન પણ સરકાર પર ઓવારી ગયેલા. હાલ બૅંક મેનેજર મોં કટાણું કરી કહે છે ‘તમારા ખાતામાં પૂરતા પૈસા ન હોવાથી તમારું ખાતું બંધ કરવામાં આવે છે’. મંજુલાબેન અકળાય છે, ‘પણ આ ખાતું ખોલાવવા અમે ધક્કા ખાધા, મજૂરી પાડી, ભાડાં ભર્યાં એનું શું?’ વિકાસનું સપનું જાણે પૉ ફાટતાં પતી ગયું.